
21.
Par Ogres novada pašvaldības dalību biedrības “Latvijas Basketbola savienība” reģionālās attīstības programmā “Jauns basketbola laukums jaunajām zvaigznēm”
[bookmark: _heading=h.8efx4bdrlx9j]
Ogres novada pašvaldībā 2026. gada 23. martā saņemta biedrības “Latvijas Basketbola savienība” (turpmāk – biedrība) vēstule “Par LBS reģionālās attīstības atbalsta pasākumu programmas “Jauns basketbola laukums nākamajām zvaigznēm”” (turpmāk – programma) projekta realizēšanu, kurā biedrība aicina pašvaldības pieteikties projekta īstenošanai programmas ietvaros ar viena FIBA standartiem atbilstošu brīvpieejas basketbola laukuma ierīkošanu pašvaldības teritorijā. Programmas mērķis ir uzlabot iedzīvotāju iespējas un veicināt interesi nodarboties ar basketbolu dažādos Latvijas reģionos un popularizēt basketbolu.
[bookmark: _GoBack]Programmas ietvaros biedrība nodrošinās pašvaldību ar diviem FIBA 3×3 standarta laukumiem ar oficiālo 3×3 basketbola segumu un diviem FIBA 3×3 basketbola groziem, veiks seguma ieklāšanu. Abi laukumi ir savienoti kopā, lai varētu spēlēt arī 5 pret 5 basketbolu (kopējā laukuma platība 30×18 m). Pašvaldība nodrošina basketbola laukuma projektēšanu, seguma pamatnes sagatavošanu, izbūvi vai pielāgošanu atbilstoši normatīvo aktu prasībām, kā arī biedrības noteiktajām tehniskajām prasībām basketbola laukumiem un to infrastruktūrai. 
Ogres novadā basketbols ir populārs un arvien attīstās. Ogres Basketbola skolā audzēkņu skaits ik gadu palielinās, tāpat tiek attīstīta interešu izglītības īstenošana gan novada pilsētās, gan pagastos. 2021./22. un 2022./23. mācību gadā Ogres Basketbola skolā mācījās 396 izglītojamie profesionālās ievirzes programmās. 2023./24. mācību gadā profesionālās ievirzes programmās mācījās jau 428 izglītojamie, 2024./25. mācību gadā 432 un 2025./26. mācību gadā 438 izglītojamie. 2023./24. mācību gadā Ogres Basketbola skola sāka īstenot interešu izglītības programmu 36 izglītojamajiem, 2024./25. mācību gadā izglītojamo skaits interešu izglītības programmās pieauga līdz 42, un 2025./26. mācību gadā līdz 57 izglītojamajiem.
Laukumu izbūve nodrošinās papildu infrastruktūru interešu izglītības programmu 3×3 basketbolā īstenošanai papildus esošajām 5×5 profesionālās ievirzes un interešu izglītības programmām. 3×3 basketbola interešu izglītības programma var būt kvalitatīva alternatīva bērniem un jauniešiem, kuri vēlas trenēties mazākās grupās vai pusaudžu vecumā zaudē interesi par 5×5 basketbolu dažādu iemeslu, piemēram, samazināta spēļu laika vai motivācijas trūkuma dēļ. Jauna interešu izglītības programma veicinās arī augstus sasniegumus, jo vasaras periodā, kad 5×5 basketbolā treniņi nav tik intensīvi un sacensības nenotiek, interešu izglītības programma nodrošinātu iespēju turpināt sportisko izaugsmi un pedagoga vadībā uzlabot prasmes basketbolā, piedaloties treniņos un 3×3 basketbola turnīros. Interešu izglītības programma dotu iespēju audzēkņiem specializēties olimpiskajā sporta veidā, kas pēdējos gados ir piedzīvojis lielu popularitāti un strauju izaugsmi pasaules līmenī. Profesionālās ievirzes 5×5 basketbola programmu grupas šo infrastruktūru varēs izmantot treniņu procesa īstenošanas atbilstošos laika apstākļos, ietaupot elektrības resursus iekštelpās vai šajā laikā izmantojot iekštelpas citām vajadzībām, ņemot vērā intensīvo telpu noslodzi.
Līdztekus interešu izglītības un profesionālās ievirzes programmu īstenošanai laukumu varēs izmantot tuvumā esošo izglītības iestāžu izglītojamie sporta stundu un aktivitāšu īstenošanai, turpinot ilggadējo tradīciju mācību dienas pirmajā daļā izmantot Ogres Basketbola skolas infrastruktūru vispārējās izglītības iestāžu mācību procesa nodrošināšanai. 
Saskaņā ar programmas nolikumu pašvaldība nodrošina basketbola laukumu iekārtošanu, izbūvi, pārbūvi vai atjaunošanu atbilstoši pašvaldības saistošajiem noteikumiem teritorijas izmantošanai un apbūvei, kā arī biedrības noteiktajām tehniskajām prasībām basketbola laukumiem un to infrastruktūrai. Lai programmas pieteikuma apstiprināšanas gadījumā biedrībai Ogrē, Mālkalnes prospektā 30, kadastra apzīmējums – 74010030494, būtu iespēja izbūvēt divus FIBA 3×3 standarta laukumus ar oficiālo 3×3 basketbola segumu un diviem FIBA 3×3 basketbola groziem, veikt seguma ieklāšanu, nepieciešams pašvaldības finansējums teritorijas sagatavošanai - laukuma pamatnes izbūvei, kā arī teritorijas aprīkošanai, lai laukums būtu pieejams, drošs un netraucētu iedzīvotājiem.
Lēmumprojektam pievienota paredzamo pašvaldības izmaksu kontroltāme 108 673,94 EUR (viens simts astoņi tūkstoši seši simti septiņdesmit trīs euro, 94 centi) apmērā (t.sk. pievienotās vērtības nodoklis).
[bookmark: _heading=h.yjuydw6a692r]Ņemot vērā augstāk minēto un pamatojoties uz Pašvaldību likuma 4. panta pirmās daļas 4. un 7. punktu, 

balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa), "Pret" – nav, "Atturas" – 2 (Mariss Martinsons, Uldis Skudra),
Ogres novada pašvaldības dome NOLEMJ:

1. Atbalstīt Ogres novada pašvaldības dalību biedrības “Latvijas Basketbola savienība”, reģistrācijas Nr. 40008025619, reģionālās attīstības atbalsta pasākumu programmā “Jauns basketbola laukums nākamajām zvaigznēm”.
2. Projekta iesnieguma apstiprināšanas gadījumā paredzēt no Ogres novada pašvaldības budžeta 2026. gadam funkcionālās kategorijas “Izdevumi neparedzētiem gadījumiem” finansējumu 108 673,94 EUR (viens simts astoņi tūkstoši seši simti septiņdesmit trīs euro, 94 centi) apmērā (t.sk. pievienotās vērtības nodoklis) teritorijas Mālkalnes prospektā 30, Ogrē, kadastra apzīmējums – 74010030494, sagatavošanai divu FIBA 3×3 standarta laukumu ar oficiālo 3×3 basketbola segumu uzklāšanai un divu FIBA 3×3 basketbola grozu uzstādīšanai.
3. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

